b"\n_START_ARTICLE_\nCentralpostbygningen\n_START_SECTION_\nHistorie\n_START_PARAGRAPH_\nCentralpostbygningen avl\xc3\xb8ste det tidligere Post- og Befordringsv\xc3\xa6senet hovedkontor, dagens K\xc3\xb8bmagergades postkontor i det tidligere M\xc3\xb8inichens pal\xc3\xa9, ogs\xc3\xa5 kalt Marskalsg\xc3\xa5rden, hvor det hadde ligget i perioden 1780 til 1912 p\xc3\xa5 K\xc3\xb8bmagergade, i hjerte av byens historiske sentrum. B\xc3\xa5de den nye teknologien telegrafi, samt den eksplosive \xc3\xb8kningen av postmengden mot slutten av 1800-tallet, hadde virksomheten vokst ut av disse lokalene, og det var n\xc3\xb8dvendig \xc3\xa5 flytte til en st\xc3\xb8rre bygning._NEWLINE_Man valgte \xc3\xa5 anlegge det nye hovedkontoret ved jernbanen og K\xc3\xb8benhavns hovedbaneg\xc3\xa5rd, da jernbanen var blitt postvesenets viktigste og foretrukne transportmiddel. P\xc3\xa5 dette tidspunktet var postvesenets statsbanenes st\xc3\xb8rste kunde. _NEWLINE_Samtidig markerte denne plasseringen og den monumentale bygningen grensen mellom borgerskapets K\xc3\xb8benhavn og arbeidernes Vesterbro._NEWLINE_Arkitekten Heinrich Wenck skal selv ha v\xc3\xa6rt mer forn\xc3\xb8yd med Centralpostbygningen enn med K\xc3\xb8benhavns hovedbaneg\xc3\xa5rd som han ogs\xc3\xa5 tegnet. Men postbygningen ble p\xc3\xa5 folkemunne kalt \xc2\xabtoiletslottet\xc2\xbb, fordi det var raust innredet med den tidens nye bekvemmeligheter \xe2\x80\x93 innlagt elektrisitet, et utall av telefoner, sentralvarme og ikke minst mange toaletter. I byggets interi\xc3\xb8r ble det ogs\xc3\xa5 benyttet eksklusive materialer som teak og mahogni. Bygningens murermester var Olaus Mynster, som ogs\xc3\xa5 hadde reist Magasin du Nord og byens r\xc3\xa5dhus. Bygget er kj\xc3\xb8pt av den norske forretningsmannen Petter Stordalen, han skal bruke rundt 2 milliarder p\xc3\xa5 \xc3\xa5 bygge det om til hotell, med \xc3\xa5pning i 2020.\n_START_SECTION_\nArkitektur\n_START_PARAGRAPH_\nBygningen har store dimensjoner: Fasaden mot Tietgensgade er 48 meter lang, og sidefl\xc3\xb8yen mod Bernstorffsgade (dengang T\xc3\xb8mmerpladsgade) er 115 meter. Det ble bevilget 2,3 millioner kroner i byggingen, men sluttkostnaden ble 2,5 millioner kroner (i datidens pengeverdi). _NEWLINE_Blankmursfasadene i r\xc3\xb8d tegl st\xc3\xa5r p\xc3\xa5 en sokkelgesims av granitt, er utsmykket med sandsteins- og granittskulptur utf\xc3\xb8rt av Anders Bundgaard, taket er et bl\xc3\xa5glassert mansardtak, hvor arker og spir er utf\xc3\xb8rt i kobber. Bygningen er et monumentalt, firefl\xc3\xb8yet anlegg i fire etasjer omkring en mindre bakg\xc3\xa5rd og bak dette et T-formet anlegg, som omslutter en st\xc3\xb8rre, indre g\xc3\xa5rd, som avsluttes mot Bernstorffsgade ved en \xc3\xa9n-etasjes fl\xc3\xb8y. _NEWLINE_Mot jernbaneomr\xc3\xa5det gj\xc3\xb8r det skr\xc3\xa5nende terrenget at bygningen har ytterligere en underetasje, hvor det g\xc3\xa5r en tunnel, som i dag er avblendet, som var forbindelsen til hovedbaneg\xc3\xa5rden. _NEWLINE_Den korte hovedfasaden, som inneholder de representative rommene, ligger mot Tietgensgade og understrekes av en tre fag bred risalitt med kolossalpilastre i sandstein og en knekket segmentgavl med relieffer i sandstein. I risalitten er det tre portaler, med en lykt over hver av disse. I tillegg er det en hovedgesims, innfatninger av porter, d\xc3\xb8rer og vinduer i sandstein samt sandsteinsbalustre og -vaser mot Bernstorffsgade.\n_START_SECTION_\nFrimerke\n_START_PARAGRAPH_\nBygningen er motiv p\xc3\xa5 det f\xc3\xb8rste danske s\xc3\xa6rfrimerke (frimerker som gis ut ved en spesiell anledning) 12. september 1912, i anledning av innvielse av bygningen. _NEWLINE_Dette frimerket ble brukt igjen i 1987 som motiv for et s\xc3\xa5kalt frimerke-p\xc3\xa5-frimerke som ble gitt ut i anledning av frimerkeutstillingen HAFNIA '87, og 75-\xc3\xa5rsjubileet for innvielsen av Centralpostbygningen._NEWLINE_Ved 100 \xc3\xa5rsjubileet i 2012 ble det gitt ut et tilsvarende frimerke med bygningen som motiv."